Document ID: 31993R0323

ΚΑΝΟΝΙΣΜΟΣ (ΕΟΚ) αριθ. 323/93 ΤΗΣ ΕΠΙΤΡΟΠΗΣ της 12ης Φεβρουαρίου 1993 που επιτρέπει σε ορισμένα κράτη μέλη να παρεκκλίνουν από την ελάχιστη περιεκτικότητα σε λιπαρές ουσίες του γάλακτος καταναλώσεως
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 1411/71 του Συμβουλίου της 29ης Ιουνίου 1971 που θεσπίζει τους συμπληρωματικούς κανόνες για την κοινή οργάνωση των αγορών στον τομέα του γάλακτος και των γαλακτοκομικών προϊόντων όσον αφορά το γάλα που προορίζεται για ανθρώπινη κατανάλωση (1), όπως τροποποιήθηκε τελευταία από τον κανονισμό (ΕΟΚ) αριθ. 2138/92 (2), και ιδίως το άρθρο 6 παράγραφος 3,
Εκτιμώντας:
ότι στον κανονισμό (ΕΟΚ) αριθ. 1411/71 προβλέπεται για το πλήρες γάλα που προορίζεται να παραδοθεί στον καταναλωτή ελάχιστη περιεκτικότητα σε λιπαρές ουσίες 3,50 %- ότι, δυνάμει του άρθρου 6 παράγραφος 3 του εν λόγω κανονισμού, μπορούν να παραχωρηθούν παρεκκλίσεις για τις περιοχές στις οποίες η ελάχιστη περιεκτικότητα του παραγομένου γάλακτος δεν ανέρχεται σε 3,50 %- ότι η Ιταλία και η Ιρλανδία ζήτησαν την εφαρμογή της διατάξεως αυτής για το σύνολο των περιοχών τους- ότι, λαμβανομένων υπόψη των δικαιολογητικών στοιχείων που προσκομίσθηκαν από τα εν λόγω κράτη μέλη, είναι σκόπιμο να τους παραχωρηθεί η παρέκκλιση αυτή όσον αφορά το παραδοσιακό πλήρες γάλα- ότι πρέπει να παρακολουθείται προσεκτικά η εφαρμογή του μέτρου αυτού ώστε να αξιολογείται καλύτερα η σκοπιμότητα της παρατάσεώς του μετά την πάροδο αρχικής περιόδου έξι μηνών-
ότι η Επιτροπή Διαχείρισης Γάλακτος και Γαλακτοκομικών Προϊόντων δεν διατύπωσε γνώμη στην προθεσμία που έχει τεθεί από τον πρόεδρό της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Μπορεί να πωλείται ως πλήρες μη τυποποιημένο γάλα, κατά την έννοια του άρθρου 3 του κανονισμού (ΕΟΚ) αριθ. 1411/71, το γάλα που παράγεται στην Ιρλανδία και του οποίου η φυσική περιεκτικότητα σε λιπαρές ουσίες δεν ανέρχεται σε 3,50 %.
Μπορεί να πωλείται ως τυποποιημένο γάλα, κατά την έννοια του άρθρου 3 του κανονισμού (ΕΟΚ) αριθ. 1411/71, το γάλα που παράγεται στην Ιταλία και του οποίου η φυσική περιεκτικότητα σε λιπαρές ουσίες δεν ανέρχεται σε 3,50 %.
2. Τα κράτη μέλη που αναφέρονται στην παράγραφο 1 μεριμνούν ώστε το γάλα που αποτελεί αντικείμενο της παρούσας παρέκκλισης να μην υφίσταται καμία αποκορύφωση.
Ενημερώνουν την Επιτροπή για τα μέτρα που λαμβάνονται προς το σκοπό αυτό καθώς και για τις πωληθείσες ποσότητες γάλακτος του οποίου η περιεκτικότητα σε λιπαρές ουσίες δεν ανέρχεται σε 3,50 %.
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Ιανουαρίου μέχρι τις 30 Ιουνίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 12 Φεβρουαρίου 1993.

Labels: 3
18
17